Informatīvais ziņojums

par Latvijas nacionālajām pozīcijām Eiropas Savienības Izglītības, jaunatnes, kultūras un sporta ministru padomes 2012.gada 10. un 11.maija sanāksmē izskatāmajiem Kultūras ministrijas kompetences jautājumiem

I Ministru padomes sanāksmes darba kārtība

2012.gada 10. un 11.maijā notiks Eiropas Savienības (turpmāk - ES) Izglītības, jaunatnes, kultūras un sporta ministru padome, kurā tiks izskatīti šādi Kultūras ministrijas kompetencē esoši jautājumi:

1. Padomes secinājumi par kultūras materiālu digitalizāciju, pieejamību tiešsaistē un digitālu saglabāšanu (Nacionālā pozīcija Nr.4) - *Padomes secinājumu pieņemšana*

Padomes secinājumu projekts ir izstrādāts, lai, balstoties uz sasniegto Eiropas kultūras materiālu digitalizācijas progresu, „ES 2020” stratēģijas vadošās iniciatīvas „Digitālā programma Eiropai” ietvaros stiprinātu un pilnveidotu iepriekšējo gadu vienošanos par Eiropas Savienības (turpmāk – ES) kultūras mantojuma bagātību plašāku parādīšanu tiešsaistes vidē, šim nolūkam izmantojot ilgtspējīgu daudzvalodu Eiropas digitālā kultūras mantojuma bibliotēku *Europeana* (turpmāk – *Europeana*).

Padome savos secinājumos dalībvalstis tiek aicinātas,neraugoties uz atšķirīgajiemkultūras materiālu digitalizācijas sasniegumiem un budžeta konsolidāciju, turpināt nacionālo kultūras materiālu digitalizācijas stratēģiju pilnveidošanu un, ievērojot intelektuālā īpašuma tiesības, ar *Europeana* starpniecību uzlabot digitalizēto kultūras materiālu pieejamību un izmantošanu tiešsaistē.

**Latvija atbalsta Padomes secinājumu pieņemšanu.**

1. **priekšlikums Eiropas Parlamenta un Padomes regulai, ar ko izveido programmu „Eiropa pilsoņiem” laikposmam no 2014. līdz 2020.gadam** (Nacionālā pozīcija Nr.2) **-** *Daļējas vispārējas pieejas panākšana*

Balsoties uz Eiropas Komisijas sākotnējo priekšlikumu programmai „Eiropa pilsoņiem”, Dānijas prezidentūra sadarbībā ar dalībvalstīm ir sagatavojusi kompromisa priekšlikumu, par kuru ES Ministru Padomē paredzēts panākt daļēju vispārēju pieeju.

Priekšlikuma vispārīgais mērķis ir tuvināt Eiropu tuvāk tās pilsoņiem, veicinot izpratni par ES, stiprinot Eiropas pilsonību un uzlabojot pilsoniskās sabiedrības līdzdalības iespējas ES līmenī.

Programma sastāv no divām daļām, kuras atspoguļo tās īpašos mērķus. No vienas puses, veicinot debates, pārdomas un sadarbības tīklu attīstību, uzlabot izpratni par piemiņu , kopējo vēsturi un vērtībām, kā arī par ES mērķi veicināt mieru, stiprināt savas vērtības un savu tautu labklājību, no otras puses, sekmēt pilsoņu demokrātisko un sabiedrisko līdzdalību ES līmenī, pilnveidojot pilsoņu izpratni par ES politikas veidošanas procesiem un veicinot sabiedriskās iesaistīšanās un brīvprātīgā darba iespējas ES līmenī.

Programma būs pieejama visām ieinteresētajām pusēm, kuras veicina Eiropas pilsonību un integrāciju. Programmas „Eiropa pilsoņiem” īstenošanai paredzētais finansējums laikposmā no 2014.gada 1.janvāra līdz 2020.gada 31.decembrim paredzēts EUR 229 miljoni.

**Latvija atbalsta daļējas vispārējās pieejas pieņemšanu attiecībā uz Dānijas prezidentūras sagatavoto kompromisa priekšlikumu regulai, ar ko laikposmam no 2014. līdz 2020.gada izveido programmu „Eiropa pilsoņiem”**. Pozitīvi ir vērtējams tas, ka programma turpinās stiprināt izpratni par Eiropas vēsturisko piemiņu un citiem būtiskiem pagrieziena punktiem Eiropas jaunāko laiku vēsturē, balstītu uz kopīgām vērtībām, kultūru daudzveidību un ES izveidošanas mērķiem, kā arī padarīs iedzīvotājiem saprotamu un īstenojamu Eiropas ideju, sekmējot un cildinot Eiropas vērtības un sasniegumus, vienlaikus saglabājot pagātnes piemiņu.

1. **Padomes lēmums, ar ko izraugās Eiropas kultūras galvaspilsētu 2016.gadā Spānijā un Polijā** (Nacionālā pozīcija Nr.1) - *Padomes lēmuma pieņemšana*

Padomes lēmums paredz, ka Spānijas pilsēta Donostija-Sansebastjana (*Donostia-San Sebastián*) un Polijas pilsēta Vroclava (*Wrocław*) tiek izraudzītas par Eiropas Kultūras galvaspilsētām 2016.gadā. Padomes lēmums izstrādāts, pamatojoties uz Eiropas Komisijas 2012.gada 29.marta ieteikumu un Eiropas Parlamenta labvēlīgu atzinumu.

**Latvija atbalsta Padomes lēmuma pieņemšanu.**

1. **priekšlikums Eiropas Parlamenta un Padomes regulai, ar ko izveido programmu “Radošā Eiropa”** (Nacionālā pozīcija Nr.2) - *Daļējas vispārējas pieejas panākšana*

Balsoties uz Eiropas Komisijas sākotnējo priekšlikumu programmai „Radošā Eiropa”, Dānijas prezidentūra sadarbībā ar dalībvalstīm ir sagatavojusi kompromisa priekšlikumu.

Priekšlikums programmai „Radošā Eiropa” paredz vienā programmā apvienot tādas līdzšinējās ES atbalsta programmas kā „Kultūra” (*atbalsts kultūras projektiem*), „Media” (*atbalsts audiovizuālās nozares projektiem*) un „Media Mundus” (*atbalsts starptautiskiem sadarbības projektiem audiovizuālajā nozarē*). Papildus priekšlikums paredz izveidot jaunu kultūras un radošās nozares garantiju fondu, lai uzlabotu šīs nozares mazo un vidējo uzņēmumu (MVU) un organizāciju piekļuvi finansējumam.

Programma būs atvērta visām kultūras un radošajām nozarēm, neatkarīgi no juridiskās personas veida (piemēram, nevalstiskās organizācijas, valsts un pašvaldību institūcijas un komercsabiedrības) un to darbības mērķiem.

Priekšlikuma vispārīgais mērķis ir aizsargāt un veicināt Eiropas kultūru un valodu daudzveidību, kā arī nostiprināt kultūras un radošo nozaru konkurētspēju, lai veicinātu „ES2020” stratēģijas mērķus - gudru, ilgtspējīgu un iekļaujošu izaugsmi.

Programma „Radošā Eiropa” sastāvēs no trīs daļām (kultūra, media un starpnozaru), to īstenošanai paredzētais finansējums laikposmā no 2014.gada 1.janvāra līdz 2020.gada 31.decembrim būs EUR 1,801 miljardi. Aptuveni 200 miljoni EUR paredzēts novirzīt kultūras un radošās nozares Garantiju fonda izveidei un darbībai.

**Latvija atbalsta vispārēju daļēju pieeju Dānijas prezidentūras sagatavotajām kompromisa priekšlikumam regulai, ar ko izveido programmu „Radošā Eiropa”,** kas ir vienīgā ES atbalsta programma kultūras un audiovizuālajai nozarei un tā rada Latvijai iespēju iesaistīties projektos, kuru mērogs pārsniedz vienas valsts ietvaru un citā veidā iesaiste šādos plašos projektos nebūtu finansiāli iespējama. Tas ļauj Latvijas kultūras un audiovizuālajām institūcijām gūt rezultātus no plašākiem starptautiskiem projektiem un nodrošināt to pieejamību Latvijā.

**Atbildot uz Prezidentūras jautājumiem:**

1. Kāds ir Jūsu skatījums uz ierosināto garantiju fondu kā daļu no programmas „Radošā Eiropa”, kuras mērķis ir veicināt kultūru un valodu daudzveidību un nostiprināt kultūras un radošo nozaru konkurētspēju?
2. Vai Jūs saskatāt būtiskas iespējas un izaicinājumus garantiju fonda ieviešanai? Ja jūs konstatējat, ka ir šādas iespējas un izaicinājumi, lūdzu, norādiet tos.

**Latvija kopumā pozitīvi vērtē kultūras un radošās nozares garantiju fonda izveidi**, kurš sniegs iespēju kultūras un radošajām nozarēm īstenot projektus uz aizdevuma pamata un veicinās izpratni, informētību par šādu projektu pienesumu Eiropas ekonomikai un tautsaimniecībai kopumā. Garantiju fonda sniegtais atbalsts kultūras un radošajām nozarēm sekmēs arī „ES 2020” stratēģijas mērķu sasniegšanu, proti, veicinās radošumu un daudzveidību, kuri ir būtiski inovāciju un uz zināšanām balstītas ekonomikas attīstībai, vienlaikus nostiprinot kultūras un radošās nozares konkurētspēju, kas sekmēs jaunu, augsti kvalificētu darba vietu veidošanos.

Vienlaikus Latvija uzsver, ka Garantiju fonda sniegtajam atbalstam jāveicina kultūras un radošās nozares līdzsvarotu attīstību un atbalstam jābūt mērķtiecīgi virzītam, lai veicinātu mazāk attīstīto kultūras un radošo nozaru attīstību visā ES teritorijā, tādējādi vienmērīgi ceļot ES konkurētspēju. Uzskatām, ka Garantiju fonds sekmēs un dažādos kultūras un radošajā nozarēs iesaistītu organizāciju un uzņēmumu darbības sfēras. Svarīgi ir nodrošināt līdzsvaru starp kultūras un radošās nozares komerciālām un nekomerciālām aktivitātēm, tādējādi veicinot visu sabiedrības attīstībai svarīgo kultūras izpausmju, tostarp nekomerciālās kultūras un kultūras mantojuma harmonisku attīstību.

Latvijas vēlas izcelt, ka ļoti nozīmīgs brīdis būs Garantiju fonda ieviešanas pirmais posms, tāpēc būtu jāapsver iespēja pirms finanšu instrumenta ieviešanas, veidot pilotprojektus un to rezultātus demonstrēt iespējamajiem finanšu saņēmējiem. Uzskatām, ka Garantiju fonda darbība būtu regulāri jāuzrauga gan no ES dalībvalstu, gan Eiropas Komisijas puses. Būtu nepieciešams fonda vidus termiņa izvērtējums, kas sniegtu dalībvalstīm pārskatu, cik un kādas nozares pārstāvji piesakās un no kādām dalībvalstīm. Balstoties uz pieejamo informāciju, būtu jādomā par tālāk veicamajiem pasākumiem.

Tāpēc Latvija ir gatava diskutēt par iespēju piemērot ‘pozitīvo diskrimināciju’ attiecībā uz valstīm, kurās kultūras un radošajām nozarēm pieeja finansējumam tirgus īpatnību dēļ var būt apgrūtinoša. Piemēram, kā minēts EK Ietekmes novērtējumā - tās finanšu iestādes, kuras darbosies šī finanšu instrumenta ietvaros pārrobežu vai reģionālā līmenī (proti, aptverot Ziemeļvalstis, Beniluksa valstis, Dienvidaustrumu valstis, Austrumeiropu u.c.) un ārpus lielajām valstīm (Vācija, Francija, Lielbritānija, Spānija un Itālija), varētu gūt labumu no vienkāršotākas pieejas šim garantiju mehānismam.

Viens no lielākajiem izaicinājumiem Garantiju fonda darbībā būs nodrošināt līdzsvarotu ģeogrāfisko pārklājumu ne tikai attiecībā uz finanšu instrumenta pieejamību, bet arī praktisko izmantošanu (piemēram, jānodrošina viegli saprotama elektroniskā pieteikuma sistēma banku kredītiem), jo īpaši attiecībā uz valstīm ar nelielu iekšējā tirgus kapacitāti. Tā kā jaunais finanšu instruments finansiālā, laika un nozaru aptvēruma ziņā būs daudz apjomīgāks par līdzšinējo „Media” ražošanas garantiju fondu, būtu nepieciešams, lai tā pārvaldības modelis tiktu veidots tā, lai nodrošinātu dažāda līmeņa, dažādu kultūras un radošās nozares profesionāļu vienkāršotāku un ērtāku pieeju informācijai, jo īpaši par banku kredītu piešķiršanas specifiku un prasībām citās ES dalībvalstīs. Papildus norādām, ka Garantiju fonda darbība jāveido tādējādi, lai tas nelabvēlīgi neietekmētu citus iespējamos atbalsta veidus, tāpēc būtu jāveicina pēc iespējas daudzveidīgāka pieeja dažādiem atbalsta instrumentiem.

Vienlaikus, ņemot vērā Latvijas kultūras un radošo nozaru uzņēmumu un organizāciju nelielo pieredzi un zemo aktivitāti kredītu piesaistē kultūras un audiovizuālo darbu izmaksu segšanā, ne mazāk nozīmīgs jautājums ir kultūras un radošās nozares kapacitātes celšana ES dalībvalstīs. Tāpēc Latvija uzskata, jaunajam finanšu instrumentam būtu jāsniedz atbalsts apmācībām, semināriem un citiem praktiskiem informatīviem pasākumiem, kuri vērsti uz kultūras un radošās nozares pārstāvju zināšanu, iemaņu attīstīšanu par atbilstošu projektu, biznesa plānu izstrādi banku kredītu saņemšanai.

Pakārtoti kultūras un radošās nozares kapacitātes celšanas pasākumiem dalībvalstīs, pozitīvi vērtējami arī finanšu instrumenta pasākumi attiecībā uz finanšu iestāžu kapacitātes celšanu, proti, attīstot, banku darbinieku kapacitāti un prasmes izvērtēt kultūras un radošo nozaru iesniegto projektu specifisko raksturu, kuros riska izvērtējumu nevar veikt tik standartizēti kā citās nozarēs. Piemēram, atsevišķu kultūras un radošās nozares mikro-uzņēmumu darbība ir īslaicīga un to izveidošana ir vērsta uz konkrētu projektu. Tāpēc ir jārisina jautājums par piekļuvi kredītam tieši kultūras un radošajām nozarēm kā jauniem izaugsmes avotiem, kuriem nepieciešami jauni finansējuma veidi, kuri būtu pielāgoti šīs nozares uzņēmējdarbības specifikai.

Uzskatām, ka finanšu instrumenta darbības laikā tiks piesaistītas Eiropas bankas, kurām ir pieredze atbalstīt radošus projektus, jo tām tiks samazināts risks ar Garantiju fonda starpniecību, tādējādi tiks attīstīta finanšu un kultūras/radošo sektoru sadarbības labā prakse. Attīstītās iestrādes ļaus nākotnē arī Latvijā pārņemt citu valstu pieredzi.

1. Sadaļā „Citi jautājumi” dalībvalstis tiks informētas par šādiem jautājumiem:
* Eiropas Komisijas paziņojums par Eiropas stratēģiju, kā panākt bērniem piemērotāku internetu,

*Eiropas Komisijas prezentācija;*

* Eiropas Komisijas pirmais ziņojums par Audiovizuālās mediju pakalpojumu direktīvas 2010/13/EEK piemērošanu,

*Eiropas Komisijas prezentācija;*

* Eiropas Komisijas paziņojuma projekts par valsts atbalstu filmu un citu audiovizuālo darbu veidošanā,

*Vācijas, Francijas un Lielbritānijas delegāciju sniegta informācija;*

* nākamās prezidentvalsts darba programma,

*Kipras delegācijas informācija*.

II Latvijas nacionālās pozīcijas

Latvijas nacionālās pozīcijas ir saskaņotas ar Ārlietu ministriju, Izglītības un zinātnes ministriju, Labklājības ministriju, Finanšu ministriju, Ekonomikas ministriju, Vides aizsardzības un pašvaldību lietu ministriju, Satiksmes ministriju, Tieslietu ministriju un Iekšlietu ministriju. Tāpat, pozīcijas priekšlikumu sniegšanai tika nosūtītas biedrībām, nodibinājumiem un sociālo partneru organizācijām.

Latvijas nacionālajām pozīcijām ir atbalstošs raksturs, un to apraksts pieejams ziņojuma pielikumā pievienotajās pozīcijās par katru darba kārtības jautājumu.

III Kultūras ministrijas delegācija:

Delegācijas vadītāja: **Juris Štālmeistars,** Pastāvīgā pārstāvja Eiropas Savienībā vietnieks, vēstnieks.

# Delegācijā: Uldis Lielpēters, Kultūras ministrijas valsts sekretāra vietnieks;

# Ilona Tomsone, Kultūras ministrijas nozares padomniece Latvijas Republikas pastāvīgajā pārstāvniecībā Eiropas Savienībā;

# Anete Zubača, Kultūras ministrijas Starptautiskās sadarbības un Eiropas Savienības politikas nodaļas vadītāja p.i.

Kultūras ministres vietā - R.Ķīlis

izglītības un zinātnes ministrs

Vīza: Valsts sekretārs G.Puķītis

07.05.2012 09:13

1 661

Anete Zubača 67330219

Anete.zubaca@km.gov.lv